FOR SA verwelkom groen lig vir godsdiensbyeenkomsteArgieffoto (Foto: sspiehs3/Pixabay) Freedom of Religion South Africa (FOR SA) het die aankondiging dat godsdiensbyeenkomste weer toegelaat word, verwelkom. Maroela Media het vroeër berig pres. Cyril Ramaphosa het Maandagaand aangekondig dat die afsonderingsregulasies onder koronavirusvlak 3 effe verslap word. Dit sluit onder meer in dat godsdiensbyeenkomste – onderworpe aan gesondheidsprotokol – weer toegelaat word. Tydens dié byeenkomste word ŉ maksimum van 50 mense binnenshuis en 100 mense buite toegelaat. Waar die gebou of plek te klein is om dié getalle te hanteer, word ŉ maksimum kapasiteit van 50% toegelaat. Michael Swain, uitvoerende direkteur van FOR SA, sê die organisasie is tevrede met die regering se besluit, maar wil nog ŉ paar kwessies oor die grondwetlikheid van die regering se besluite en die besluitnemingsproses rakende geloofsgebaseerde byeenkomste aanraak. FOR SA het hom verlede week tot die Johannesburgse hooggeregshof gewend om die regering te dwing om die huidige en onbepaalde verbod op godsdiensbyeenkomste op te hef. Die organisasie het in hofstukke spesifiek gevra dat die godsdienssektor oor dieselfde kam as casino’s, gesondheidsklubs, rolprentteaters en restaurante geskeer moet word wat betref die grootte van toelaatbare byeenkomste. Die organisasie het ook gevra dat die regering wetenskaplike bewyse verskaf oor waarom alle geloofsgebaseerde byeenkomste tydens die aangepaste vlak 3-regulasies verbied word, terwyl ander, soortgelyke byeenkomste wel toegelaat word. Dié hofaansoek, wat ondersteun is deur verskeie kerke en godsdienstige organisasies, sou vandag in die hof verhoor word – tesame met soortgelyke aansoeke deur die Suid-Afrikaanse Nasionale Christelike Forum, AfriForum en Solidariteit Helpende Hand. In die lig van gisteraand se aankondiging en gewysigde regulasies het die partye egter ooreengekom dat daar nie meer ŉ dringende behoefte bestaan om in die hof argumente aan te hoor oor waarom die verbod opgehef moet word nie. Die partye het egter ooreengekom dat die enkele beslissende kwessies wat nog ter sprake is wel in ŉ hofbevel aangeraak sal word. Ingevolge die hofbevel moet die regering teen 15 Februarie rekords lewer van besluite wat hy rakende die kwessie wil lewer. Daarna sal FOR SA en die ander aansoekers die geleentheid hê om hul prosesstukke aan te vul, waarna die regering dieselfde sal kan doen. Die partye sal ook die adjunk-regter-president versoek om die saak so spoedig moontlik vanaf 17 Mei aan te hoor. “Hoewel geloofsgebaseerde byeenkomste weer toegelaat is, kan nog golwe van die pandemie ons heel moontlik in die gesig staar. Dit is dus van sleutelbelang dat ons ŉ presedent skep rakende die grondslag waarop die regering godsdiensbyeenkomste voortaan wel wettig kan reguleer namate die pandemie ontvou.”